Uventet behandling eller operation af familiens kæledyr kan være en dyr affære, der gør det nødvendigt for dyreejeren at foretage et særdeles ubehageligt valg: Den nødvendige behandling eller aflivning? Den situation forsøger flere og flere nordjyder at undgå ved at sygeforsikre deres dyr, fortæller dyrlæge Torben Lindbjerg fra Familiedyrlægerne, der har hjemme i henholdsvis Aars, Hobro, Aalborg og Aalestrup. - Mit klare indtryk er, at flere og flere af vores klienter forsikrer deres dyr. Måske fordi vi igennem flere år har gjort meget ud af at orientere om, at muligheden eksisterer og er til gavn for alle parter. Men samtidig er der stadig mange, som aldrig har hørt om dyreforsikringer, siger han. Torben Lindebjerg oplyser endvidere, at mange dyreejere ender i en forfærdelig situation, når de er nødt til at vælge en billigere behandling end den af dyrlægen anbefalede eller bliver nødt til at lade familiens kæledyr aflive, fordi økonomien til at redde dens liv ikke er til stede. - Det sker om ikke dagligt så i hvert fald ugentligt, at vi er nødt til at aflive hunde og katte, fordi deres ejere ikke har råd til at give dem den nødvendige behandling. Og det er helt sikkert en udvikling, der er blevet forstærket under den økonomiske krise, siger han. Forsikringsselskabet Dyrekassen Danmark oplever også, at hunde- og katteejere i stigende grad vælger at sygeforsikre deres dyr. Familiedyrskonsulent Betina Nygaard Bæk peger på, at dyrlægerne bliver mere og mere specialiserede, ligesom klinikkerne i vidt omfang bliver udstyret med ny teknologi. Det betyder bedre behandling, men typisk også højere priser. - Når hunden er forsikret, hjælper forsikringsselskabet med at dække omkostningerne, så ejerens økonomi ikke behøver at være afgørende for behandlingen. Desværre tror mange dyreejere fejlagtigt, at deres hund eller kat er dækket af en sygeforsikring. Misforståelsen bygger som regel på, at der er tale om den lovpligtige ansvarsforsikring, men altså ikke en sygeforsikring, siger Betina Nygaard Bæk.
At få sit kæledyr aflivet på grund af udsigten til en stor dyrlægeregning er enhver dyreejers værste mareridt. Derfor vælger et stigende antal nordjyske dyreejere at sygeforsikre hunden og katten.